Document ID: 32009R0549

ΚΑΝΟΝΙΣΜΌΣ (ΕΚ) αριθ. 549/2009 ΤΗΣ ΕΠΙΤΡΟΠΉΣ
της 24ης Ιουνίου 2009
για την τροποποίηση του κανονισμού (ΕΚ) αριθ. 214/2001 περί λεπτομερειών εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά τα μέτρα παρέμβασης στην αγορά αποκορυφωμένου γάλακτος σε σκόνη
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως το άρθρο 43 στοιχείο δ) σε συνδυασμό με το άρθρο 4,
Εκτιμώντας τα ακόλουθα:
(1)
Το άρθρο 10 παράγραφος 1 στοιχείο στ) του κανονισμού (ΕΚ) αριθ. 1234/2007 προβλέπει δημόσια παρέμβαση για το αποκορυφωμένο γάλα σε σκόνη.
(2)
Ο κανονισμός (ΕΚ) αριθ. 214/2001 της Επιτροπής (2) καθόρισε τους λεπτομερείς κανόνες σχετικά με τη δημόσια παρέμβαση στην αγορά αποκορυφωμένου γάλακτος σε σκόνη.
(3)
Λαμβανομένης υπόψη της τρέχουσας και της προβλέψιμης κατάστασης της αγοράς που χαρακτηρίζεται από χαμηλές τιμές στα γαλακτοκομικά προϊόντα, και ιδίως στο αποκορυφωμένο γάλα σε σκόνη, σε συνδυασμό με τις δυσκολίες παροχής εμπορικών πιστώσεων για τις συνηθισμένες γαλακτοκομικές εργασίες, κρίνεται σκόπιμο να καταβληθεί νωρίτερα το ποσό της πώλησης στην παρέμβαση του αποκορυφωμένου γάλακτος σε σκόνη. Η τρέχουσα περίοδος πληρωμής των 120 - 140 ημερών πρέπει άρα να μειωθεί σε 45 - 65 ημέρες ώστε να εξασφαλιστεί κατ’ αυτόν τον τρόπο η εναρμόνιση όλων των περιόδων πληρωμής για τα προϊόντα παρέμβασης στον γαλακτοκομικό τομέα.
(4)
Ο κανονισμός (ΕΚ) αριθ. 214/2001 πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 214/2001 τροποποιείται ως εξής:
1.
Το άρθρο 8 αντικαθίσταται από το ακόλουθο κείμενο:
«Άρθρο 8
Η πληρωμή του αποκορυφωμένου γάλακτος σε σκόνη το οποίο έχει αναληφθεί πραγματοποιείται από τον οργανισμό παρέμβασης εντός προθεσμίας μεταξύ της 45ης και της 65ης ημέρας από την ανάληψη, εφόσον έχει διαπιστωθεί η τήρηση του άρθρου 2.»
2.
Στο άρθρο 20, η παράγραφος 1 αντικαθίσταται από το ακόλουθο κείμενο:
«1. Ο οργανισμός παρέμβασης καταβάλλει στον υπερθεματιστή, εντός προθεσμίας μεταξύ της 45ης και της 65ης ημέρας από την ανάληψη του αποκορυφωμένου γάλακτος σε σκόνη, την τιμή που αναφέρεται στην προσφορά του καθώς και στο άρθρο 15 παράγραφος 2 στοιχείο γ), εφόσον έχει διαπιστωθεί η τήρηση των διατάξεων του άρθρου 2 παράγραφοι 1, 2, 3, 5, 6 και 7 και του άρθρου 15 παράγραφος 3 στοιχείο α).»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται στις προσφορές για τις οποίες η προθεσμία που αναφέρεται στο άρθρο 14 παράγραφος 2 του κανονισμού (ΕΚ) αριθ. 214/2001 είναι μεταγενέστερη της έναρξης ισχύος του παρόντος κανονισμού.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Ιουνίου 2009.

Labels: 3
17
6